FC Københavns Mathias Zanka Jørgensen glæder sig over udsigten til en stemningsfyldt storkamps-finale mod AGF og til endnu et trofæ til skabet.

FC København er klare favoritter i torsdagens pokalfinale mod AGF, mens Mathias Zanka Jørgensen forventer at få kamp til stregen af et sulten AGF-hold.

- En finale er en finale, og de er altid spændende. Og det bliver nok mere spændende end en normal ligakamp på vores hjemmebane vil være, siger Zanka til bold.dk.

AGF-lejren har ikke lagt skjul på, at pokalen har været deres helt store og overskyggende mål i denne sæson. Helt så vital er finalen ikke for FCK, men Zanka vil have fingrene i pokalen alligevel.

- Det er ingen hemmelighed, at pokalen har været vores andenprioritet. Dermed ikke sagt, at vi har nedprioriteret den. Den har bare være andenprioritet hele vejen igennem. Men vi står nu én sejr fra endnu et trofæ mere til skabet, og det er helt sikkert meget vigtig for os. Og vi mener, vi er gode nok til at slå AGF uanset hvem vi stiller med, siger Zanka og tilføjer om FCK's rotation i pokalen:

- Stammen har været nogenlunde den samme, men vi har med mellem to og fem udskiftninger holdt et ganske fint og højt niveau, og det er selvfølgelig positivt for os, at vi har den mulighed. Det er der ikke mange, der har. Og vi har samtidigt været dygtige nok til at nå finalen, og det er dejligt.

AGF møder op med omkring 18.000 fans, og dermed får FCK på tribunerne modsat sine seneste pokalfinaler stor modstand på tribunerne.

- Jeg er sikker på, at vores fans er noget bedre koordinerede end små 20.000 aarhusianere, der lige pludselige er blevet AGF-fans, joker Zanka og bryder ud i et grin, inden han tilføjer:

- Narh, jeg synes kun, det er fedt, at det kommer den her storkamps-følelse over det. Sådan var det ikke mod FC Vestsjælland og Horsens, og det var lidt en skam. Nu er det København mod Aarhus, det er de store mod dem, der var store engang. Det er en god historie, og det skal nok blive en interessant finale.

FCK har vundet pokalen seks gange siden 1995. AGF vandt den seneste af sine ni pokaltitler i 1996.

mikael@bold.dk

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)